Nog uitstel vir Zondo oor laaste verslag | Maroela Media
Hoofregter Raymond Zondo. (Foto: Nhlanhla Phillips/ANA)
Die Pretoriase hooggeregshof het uitstel van nog ses weke aan die kommissie van ondersoek na staatskaping, onder leiding van hoofregter Raymond Zondo, toegestaan. Die aanvanklike spertyd was 30 April.
Die kommissie het vroeër 'n dringende hofaansoek ingedien vir nog tyd om sy uitstaande verslag te finaliseer. Die nuwe spertyd vir die afhandeling van die vyfde en laaste aflewering is nou 15 Junie nadat die hof die onbestrede aansoek toegestaan het.
Die vierde gedeelte van die verslag sal na verwagting Vrydag aan die presidensie oorhandig word. Luidens berigte sal hierdie gedeelte van die verslag onder meer fokus op die SAUK, die berugte Gupta-landing by die Waterkloof-lugmagbasis, die Estina-suiwelprojek en die Passasierspooragentskap (Prasa).
Die verslae wat reeds bekend gestel is, het verdoemende bevindings oor verskeie ander staatsbeheerde instellings gemaak. Die derde deel van die verslag is in Maart bekend gemaak, het byna 'n duisend bladsye beslaan, verskeie ministers onder verdenking geplaas en onder meer korrupsie by Bosasa blootgelê.
Die Zondo-kommissie is in 2018 op die been gebring en die werk daarvan is reeds etlike kere verleng.
Nog uitstel, nog 'n paar honderd duisend rand. Hoekom nie ?
Lekker man. Nog n paar miljoen om die obvious nog uit te stel. Wat van hy doen dit verniet en wys hys ernstig oor actually iets DOEN om sy korruote gabbas te vervolg?